มันนี่ทูเดย์
กสิกรทุ่ม 100 ล้านบุก 50 จังหวัด
16 ม.ค. 2558

กสิกรทุ่ม 100 ล้านบุก 50 จังหวัด
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารทุ่มงบประมาณ 100 ล้านบาท จัด “เทศกาลเบิกบานใจ ตอน เคแบงก์ แก๊ง 3 ช่า คาราบาว” มอบสิทธิพิเศษให้ลูกค้า 50 จังหวัด สมัครใช้บริการที่ร่วมรายการ รับบัตรชมแก๊ง 3 ช่า และคอนเสิร์ตคาราบาว พร้อมของสมนาคุณมากมาย วันนี้ถึง 30 มิ.ย.นี้ ตั้งเป้าลูกค้าร่วมแคมเปญกว่า 2.5 แสนราย
นายปกรณ์ กล่าวว่า ในปีนี้ธนาคารจะให้ความสำคัญกับต่างจังหวัดมากขึ้น เพราะในช่วง 10 ปีที่ผ่านมา เศรษฐกิจ กทม.ขยายตัวเฉลี่ยปีละ 3.8% ในขณะที่ภาพรวมของประเทศขยายตัวเฉลี่ยปีละ 4.2% จึงเดินหน้ารุกตลาดต่างจังหวัด ทั้งการขยายสาขา บริการ และการทำการตลาดสู่ท้องถิ่นด้วยแนวคิด เอนเตอร์เทนเมนต์ มาร์เก็ตติ้ง สร้างความสนุกสนานตามไลฟ์สไตล์และวัฒนธรรมของท้องถิ่น
“แนวทางการตลาดดังกล่าวได้รับการตอบรับเป็นอย่างดี สามารถดึงดูดลูกค้าใหม่ในตลาดท้องถิ่นได้กว่า 2 แสนราย ส่งผลให้ธนาคารมีฐานลูกค้ารายย่อยใหม่โดยภาพรวมเพิ่มขึ้น 2.5 ล้านราย” นายปกรณ์ กล่าว
ธอส.หวั่นเงินไหลออกส่งเงินฝากดอกเบี้ย 3.027% ดูดคืน
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารออกเงินฝาก 14 เดือนแบบขั้นบันได (Step Up) มอบดอกเบี้ยสูงแบบขั้นบันได โดยเดือนที่ 1-5 อัตราดอกเบี้ย 2.375% เดือนที่ 6-10 อัตราดอกเบี้ย 3.% เดือนที่ 11-12 อัตราดอกเบี้ย 3.75%  และเดือนที่ 13-14 รับอัตราดอกเบี้ยสูงสุดถึง 4% ต่อปี (อัตราดอกเบี้ยเฉลี่ย 3.027% ต่อปี) ธนาคารจ่ายดอกเบี้ยรายเดือนนับจากวันที่ฝาก เปิดบัญชีครั้งแรกและจำนวนเงินฝากครั้งต่อไปขั้นต่ำรายการละ 1 หมื่นบาท เปิดบัญชีได้ตั้งแต่วันที่ 16 ม.ค.-28 ก.พ. 2558 เท่านั้น